Jørn Dohrmann (DF), 2009-05-07:
Tak for det.
Det er en skam, at debatten foregår så sent om aftenen, for det er jo nok begrænset, hvor mange der så følger med i den på tv her i dag.
Vi kan så håbe på, at det bliver genudsendt, og at folk så tager den derfra.
Det er et interessant forslag, der ligger her, og der skal ikke herske nogen tvivl om, at Dansk Folkeparti har stor sympati for det, der bliver sagt, om, at man gerne vil have grisene til det nærmeste slagteri.
Det synes vi kun er yderst rimeligt, for det er ikke rimeligt, at grisene skal ud på en lang transport.
Men vi skal også lige, som hr. Bjarne Laustsen var inde på, se på pant.
Det er jo normalt sådan, at hvis en person køber en sodavandsflaske, eller hvad det er, så kan den samme person gå hen og få panten tilbage igen.
Jeg læser ikke, at det er det, der er lagt op til i forslaget her - hvis vi skal lave den sammenligning.
Der er det jo sådan, at nogle betaler panten, og andre får glæde af den returkommission, der så kommer.
Det er altid meget godt at blive inspireret af nye metoder, nye muligheder, uanset om det er hr. Bjarne Laustsen, der fremfører dem - med de tegninger, det også medfører i avisen - eller om forslagene bliver fremsat her.
Det, vi i hvert fald skal lægge mærke til nu, er, at vi i de her dage taler om det udspil fra regeringen, som alle partier er indbudt til at deltage i.
Det gælder også de videre forhandlinger om »Grøn Vækst«.
Hvad er det, der sker på det område, hvad kan man gøre for at sikre, at dyrevelfærden bliver endnu bedre, hvad kan man gøre for, at også de her slagtesvin og smågrise, som bliver sendt ud af landet, bliver produceret her i Danmark i fremtiden.
Der kunne man jo godt have forestillet sig, at nogle partier ville have taget mere ansvar med at sikre, at vi kunne have fået miljøgodkendelser til de landbrug, som i flere år har efterspurgt dem, i stedet for kun at ville stille nogle regler op, som gør det umuligt at få de her miljøgodkendelser.
Jeg har altid sagt, at det ikke er antallet af svin, det drejer sig om, men svineriet.
Det mener jeg også vi skal bruge den kommende tid, når vi skal debattere, hvordan vi skal regulere på det her område i fremtiden.
Skal vi ikke gå ind og se på, hvordan miljøet bliver behandlet, og på, hvordan vi så kan sikre, at vi stadig væk har en slagtesvinsproduktion i Danmark, som sikrer, at vi også får brug for den arbejdskraft, som jo er til rådighed på de danske slagterier?
I de her dage taler vi jo om, at der er slagteriarbejdere, der bliver fyret på grund af arbejdsmarkedet, og der er det vores opgave, uanset hvilket parti man hører til, at sikre, at miljøet har det godt, at det ikke lider overlast, og så sandelig også, at de her grise får en opvækst i Danmark, som sikrer arbejde til de danske slagteriarbejdere.
Så vedrørende det, der er lagt op til i forslaget, med, at man, når grisene transporteres over 4 timer, vil indføre den her minimumspant, vil jeg sige, at man også skal være opmærksom på, om det skævvrider nogle af de små samfund ude på øerne; f.eks. om de er tvunget til at have en længere transport, om de kommer til at betale, og om vi måske afvikler nogle af de arbejdspladser udeomkring i landet.
Vi er meget meget, meget opmærksomme på, at man ikke kun afvikler arbejdspladser i den her tid, hvor folk altså bliver fyret rundtomkring.
Derfor er det godt, vi får debatten her, men som forslaget er lagt frem, synes vi ikke rigtig, det er det helt rigtige.
Derfor glæder vi os til udvalgsarbejdet, hvor vi jo netop kan diskutere det og få snakket alle de her ting igennem, som jo er uhensigtsmæssige.
Men der skal ikke herske nogen tvivl om, at Dansk Folkeparti gerne ser, at dyrevelfærden bliver højnet endnu mere, at vi får en så kort transporttid af de her grise som overhovedet muligt, og at vi får en god og sund økologisk svineproduktion i fremtiden.
Det er vi også store tilhængere af.
Men forslaget, som det er lagt frem her, synes vi trænger til en grundigere undersøgelser, inden man beslutter sig for, hvad der er op og ned på forslaget.